Pielikums

Ministru kabineta

2021. gada  .februāra

rīkojumam Nr.

**Informācija par atbalsta risinājumiem Covid-19 krīzes radīto negatīvo seku mazināšanai lauksaimniecībā**

Rīkojuma projekts ir sagatavots, lai mazinātu Covid-19 pandēmijas ietekmi un atveseļotu lauksaimniecības nozares ekonomiku, un tajā ietvertie atbalsta priekšlikumi ir izskatīti ar Ministru prezidenta 2020. gada 16. marta rīkojumu Nr. 2020/1.2.1.-62 “Par vadības grupu Covid-19 radīto ekonomisko seku operatīvai novēršanai uzņēmējdarbībā un nodarbināto atbalstam” izveidotajā vadības grupā.

1. **Esošās situācijas raksturojums**

Covid-19 pandēmijas arvien lielākā ietekme, 2020. gada pavasarī izsludinātā ārkārtējā situācija, kā arī saskaņā ar Ministru kabineta 2020. gada 6. novembra rīkojumu Nr. 655 "Par ārkārtējās situācijas izsludināšanu" pašlaik izsludinātā ārkārtējā situācija ir negatīvi skārusi lauksaimniecības nozari.

Tāpat kā 2020.gada pavasarī, galvenie Latvijas lauksaimniecību ietekmējošie faktori, kas radušies Covid-19 izplatības dēļ, ir pieprasījuma samazinājums eksporta noieta tirgos, kavējumi izejvielu piegāžu ķēdēs, sekas no iekšzemes pakalpojumu ierobežošanas, patērētāju ieradumu maiņa un pieprasījuma pārmaiņas tirgū, turklāt pašlaik lauksaimnieku konkurētspēju ietekmē kaimiņvalstīs ieviestie atbalsta pasākumi pašu lauksaimniecības atbalstam Covid-19 seku mazināšanai.

Ievērojot situācijas nelabvēlīgo attīstību kopš pandēmijas sākuma, ir nepieciešams papildu finansējums šādos lauksaimniecības nozares atbalsta pasākumos:

1) cūkkopības nozares ražotājiem;

2) mājputnu nozares ražotājiem;

3) kredītprocentu daļējai dzēšanai ilgtermiņa un īstermiņa aizdevumiem;

4) lauksaimniecības, zivsaimniecības un lauku attīstībasgarantiju programmai;

5) sadarbības formu attīstībai, stiprinot mazo un vidējo kooperatīvo sabiedrību tirgus varu, administratīvo un ekonomisko kapacitāti, kā arī atbalstam īso piegādes ķēžu digitālās platformas pieejamībai.

1.1. Cūkkopības nozarē atbalsta mērķis ražotājiem ir veicināt saimniecību dzīvotspējas stiprināšanu, mazinot Covid-19 ietekmes radītās finanšu grūtības saimniecībām un nodrošinot cūkkopības nozares saglabāšanu.

Nepieciešamais finansējums –14 500 000 *euro*. Finansējuma apmērs noteikts, ņemot vērā, ka 2021. gadā cūkgaļas nozares izlaide varētu samazināties par 20 % salīdzinājumā ar 2019. gada izlaidi (76 milj. *euro*).

Atbalsta saņēmēji –cūku ganāmpulku īpašnieki. Atbalstu piešķirs par:

1. kautuvēm realizētām cūkām;
2. realizētiem audzējamiem sivēniem;
3. dzīvniekiem, kas realizēti arī ārpus Latvijas.

Prognozētais saņēmēju skaits:

1. par kautuvēm realizētām cūkām – 105 pretendenti;
2. par realizētiem audzējamiem sivēniem – 615 pretendentu.

Gada finansējums ir plānots par diviem periodiem, katrs pa sešiem secīgiem mēnešiem:

1) no 2020. gada novembris līdz 2021. gada aprīlis – 11 000 000 *euro;*

2) no 2021. gada maijs līdz oktobris – 3 500 000 *euro.*

Pirmajam periodam paredzēta lielākā daļa finansējuma, jo lielākās problēmas cūkgaļas tirgū izveidojās 2020. gada pēdējā ceturksnī, cenām novembra beigās sasniedzot vēsturiski zemāko līmeni. Turklāt situācija pašlaik nav ievērojami uzlabojusies un, pamatojoties uz Eiropas Komisijas darba grupās gan Eiropas Komisijas, gan dalībvalstu ekspertu minēto, 2021. gada pirmajā pusgadā nav gaidāmi būtiski uzlabojumi.

Atbalsta piešķiršanas nosacījums – ja nozarē ražotāju kopējie ieņēmumi noteiktā sešu secīgu mēnešu laikposmā samazinās par 5 % vai vairāk.

Provizoriskās atbalsta likmes:

1) par kautuvēm realizētu cūku – 5,60 *euro* par dzīvnieku, bet nepārsniedzot 33,60 *euro* par dzīvnieku;

2) par realizētu audzējamu sivēnu – 1,92 *euro* par dzīvnieku, bet nepārsniedzot 11,51 *euro* par dzīvnieku.

Minētie atbalsta nosacījumi var mainīties, jo atbalsta nosacījumi ir jāsaskaņo ar Eiropas Komisiju.

Atbalsta nepieciešamības pamatojums:

Latvijā kopš 2020. gada pavasara pazeminās cūkgaļas iepirkuma cena, samazinot cūkaudzētāju ieņēmumus un apgrozāmo līdzekļu pieejamību. Kopumā ar nelieliem īslaicīgiem pieauguma periodiem vasarā no 2020. gada janvāra līdz novembrim Latvijā E klases cūku liemeņu iepirkuma cena bija pazeminājusies par 43 %. Cenas lejupslīdi izraisa Covid-19 izplatību ierobežojošo pasākumu dēļ izveidojies pārsātinājums Eiropas Savienības tirgū, tostarp Latvijā, jo Covid-19 ietekmē būtiski samazinājās pieprasījums, īpaši no ēdināšanas un tūrisma sektora.

Kopš 2020. gada oktobra cenu lejupslīdi un tirgus pārprodukciju pastiprina arī Āfrikas cūku mēra izplatība Vācijā, kas ir lielākā Eiropas Savienības cūkgaļas eksportētāja un patlaban sastopas ar eksporta aizliegumiem no daudziem trešo valstu partneriem. Tādējādi lielāko daļu savas produkcijas Vācijas ražotāji novirza Eiropas Savienības iekšējā tirgū, izraisot gan cūkgaļas, gan dzīvu sivēnu cenas samazināšanos. Latvijā laikā no 2020. gada oktobra sākuma līdz novembra beigām cūkgaļas cena bija pazeminājusies par 18,8%, vienlaikus sasniedzot absolūti zemāko rādītāju pēdējo septiņu gadu laikā.

2020. gada decembrī Latvijas Cūku audzētāju asociācija vērsa uzmanību uz to, ka Latvijas tirgū no Vācijas un Beļģijas parādījusies cūkgaļa par dempinga cenām, un tobrīd aktuālā cena par dzīvsvara kilogramu bija noslīdējusi līdz 0,73–0,84 *euro*, bet cūkgaļas ražošanas pašizmaksa Latvijā vidēji svārstās no 1,10 līdz 1,20 *euro* par dzīvsvara kilogramu.

Decembrī cūkgaļas cenas nedaudz pakāpās – to var izskaidrot ar pieprasījuma kāpumu, tuvojoties svētkiem.

Šādā tirgus pārsātinājuma situācijā ne tikai strauji krīt iepirkuma cenas, bet mazā pieprasījuma dēļ cūkas tiek ilgāk noturētas, gan zaudējot gaļas kvalitāti, gan arī radot papildu izdevumus ražotājiem. Saskaņā ar Eiropas Komisijas apkopoto informāciju 2020. gadā no janvāra līdz novembrim Latvijā nokauto cūku skaits bija samazinājies par 11% salīdzinājumā ar šādu laikposmu 2019. gadā. Turklāt daudziem ražotājiem šāda ilgāka cūku turēšana radījusi problēmas labturības prasību izpildē.

Bez mērķtiecīga atbalsta daudzām cūkkopības saimniecībām radīsies finanšu problēmas, jo tās nespēs segt ar saimniecisko darbību saistītos izdevumus un norēķināties par kredītsaistībām, ko tās uzņēmušās. Var tikt apdraudēta saimniecību investīciju projektu saistību un sadarbības līgumu izpilde. Situācijai turpinot pasliktināties, daļai saimniecību var nākties pārtraukt darbību, tā ka galu galā var būt apdraudēta cūkkopības ganāmpulku augstvērtīga ģenētiskā kodola saglabāšana, kas vēlāk prasīs ievērojamus ieguldījumus to atjaunojot. Darbības pārtraukšana izraisīs darba zaudēšanu saimniecībās nodarbinātajiem. Cūkkopības saimniecībās kopumā pašlaik ir nodarbināti ap 2000 strādājošo, taču grūtības var skart arī saistītās nozares, tostarp lopbarības ražotājus, izejvielu un veterināro zāļu piegādātājus, kautuves.

Jānorāda, ka Covid-19 ietekme ķēdes reakcijā skar arī audzējamo sivēnu nozari, proti, tās saimniecības, kas specializējas sivēnu iegūšanā un realizēšanā nobarošanai. Covid-19 ietekme uz audzējamo sivēnu nozari skaidrojama ar to, ka, samazinoties pieprasījumam pēc cūkgaļas, samazinās pieprasījums arī pēc sivēniem, kas ir cūkgaļas ražošanas izejmateriāls. Tirgus pieprasījuma samazināšanās arī izraisa sivēnu tirgus cenas lejupslīdi.

No Latvijas Cūkaudzētāju asociācijas 2020. gadā iesniegtās informācijas par saimniecībām, kas iegūst un realizē sivēnus, var secināt, ka ieņēmumi no cūku realizācijas atsevišķos laikposmos bija samazinājušies pat par 40 % un vairāk.

Dzīvu cūku, tostarp audzējamo sivēnu, eksportam ir būtiska nozīme Latvijas cūkkopības nozarē un nozares ražotāju ieņēmumu veidošanā. Proti, pēc *Eurostat* datiem, 2019. gadā no Latvijas tika eksportētas 156,9 tūkst. dzīvu cūku 13,5 milj. *euro* kopējā vērtībā, no tās sivēnu eksportam veidojot 38 % vērtības izteiksmē un 59 % apjoma izteiksmē. Lielākais dzīvu cūku eksporta tirgus, īpaši sivēnu eksportā, Latvijai ir Lietuvā, uz kuru 2019. gadā tika novirzīti 86 % eksportēto dzīvo cūku skaita, tostarp 76 % no eksportēto audzējamo sivēnu skaita. Vēl ir jānorāda, ka no Lietuvas uz Latviju tiek eksportētas dzīvas cūkas, taču salīdzinoši daudz mazākā apjomā un vērtībā (2019. gadā 40,02 tūkst. cūku jeb 32 % no visām eksportētajām cūkām 5,7 milj. *euro* vērtībā jeb 39 % no visu dzīvo cūku eksporta vērtības), turklāt tiek eksportētas jau nobarotas cūkas kaušanai. Tas nozīmē, ka Latvijas un Lietuvas tirgus arī cūkgaļas nozarē ir cieši saistīts un tajā valda abpusēja konkurence, taču Latvijas cūkkopības nozare relatīvi ir daudz vairāk atkarīga no Lietuvas tirgus nekā Lietuvas cūkkopības nozare no Latvijas tirgus. Turklāt gan Latvijas, gan Lietuvas cūkgaļas nozares produkcija, tostarp dzīvu cūku eksports, savstarpēji konkurē arī par Polijas tirgu.

Tādēļ ir svarīgi nodrošināt vienlīdzīgus un godīgus konkurences apstākļus ar Lietuvas lauksaimniekiem, īpaši tādēļ, ka Eiropas Komisija par saderīgu ar iekšējo tirgu ir atzinusi valsts atbalstu Lietuvas cūku ražotājiem periodā no 2020. gada aprīļa līdz novembrim un no 2020. gada decembra līdz 2021. gada aprīlim saskaņā ar Eiropas Komisijas 2020. gada 14. jūlija lēmumu C(2020)4941 un 2020. gada 17. decembra lēmumu C(2020)9406. Baltijas valstu tirgus ir vienots tirgus, un tajā ir jābūt vienādiem konkurences nosacījumiem starp lauksaimniekiem Baltijas tirgū.

1.2. Mājputnu nozarē Latvijas uzņēmumu vienlīdzīgas konkurences nosacījumus ietekmē arī kaimiņvalstīs piemērotie atbalsta pasākumi Covid-19 seku mazināšanai. Tā, piemēram, Lietuvā mājputnu nozares ražotājiem ir pieejamas divas atbalsta shēmas ar kopējo budžetu 32 milj. *euro*, kas būtiski palielina Lietuvas mājputnu produkcijas ražotāju konkurenci eksporta tirgos.

Lietuvas atbalsta shēma “Valsts atbalsts mājputnu audzētājiem un mājputnu pārstrādes uzņēmumiem, kuri saskaras ar Covid-19 izraisītām ekonomiskām grūtībām”, kuras kopējais budžets ir 12 milj. *euro* un kuras darbības laiks tika noteikts līdz 2020. gada 31. decembrim, paredzēja tiešo atbalstu mājputnu audzētājiem un pārstrādes uzņēmumiem, kuru ienākumi atbalsta periodā bija par 5 % zemāki nekā ienākumi attiecīgajā periodā iepriekšējos trīs gados. Atbalsts mājputnu ražotājiem tika izmaksāts par valsts lopkopības reģistrā reģistrētu dzīvnieku, savukārt mājputnu pārstrādes uzņēmumiem – par nokautu dzīvnieku (par broileri 0,5 *euro*, par tītaru – četri *euro*).

Otra Lietuvas atbalsta shēma “Atbalsts lauksaimniecības pārstrādes uzņēmumiem mājputnu un olu nozarē, kuriem radušies zaudējumi sakarā ar Covid-19 izplatību” ar kopējo budžetu 20 milj. *euro* un darbības laiku līdz 2021. gada 31. martam paredz atbalstu mājputnu nozares pārstrādes uzņēmumiem, kuru ienākumi pārskata periodā bija par vismaz 10 % mazāki salīdzinājumā ar vidējiem tā paša perioda ienākumiem 2017.–2019.gadā. Atbalsts uzņēmumiem ir paredzēts, lai 100 % apmērā kompensētu zaudējumus, kas tiem radušies, lai mājputnu produktus novirzītu saldēšanai un olas – pārstrādei tā vietā, lai realizētu tos tirgū neapstrādātā veidā.

Abu šo atbalsta shēmu ieviešana būtiski palielina Lietuvas mājputnu produkcijas ražotāju konkurētspēju eksporta tirgos, tostarp Latvijā, šai produkcijai valstī konkurējot ar mūsu ražotāju analogiem produktiem.

Saistībā ar epidemioloģisko situāciju Eiropas Savienības vienotajā tirgū un citur pasaulē ir negatīvi ietekmētas Latvijas mājputnu produkcijas eksporta iespējas un arī pieprasījums *Horeca* sektorā, un to vēl vairāk saasināja ārkārtējās situācijas izsludināšana valstī. Liels apjoms olu, kas paredzētas pārdošanai svaigā veidā, tiek novirzīts uz pārstrādi, kur to iepirkuma cena ir par 40,08 % zemāka. Vienlaikus ir palielinājušās putnu barības izmaksas: sojai – par 27 %, kviešiem – par 42 %, eļļai – par 53 %. Negatīvu iespaidu atstāj arī transporta loģistikas izmaksu pieaugums, kas saistīts ar Covid-19 noteiktajiem ierobežojumiem.

Tāpat 2020. gada septembrī bija novērojams pārdošanas cenu kritums vistas filejai par 8 % un cāļiem (kautķermenim) par 7 %. Negatīvu iespaidu uz tirgu atstāj arī eksporta samazināšanās uz tradicionālajiem eksporta tirgiem – Lietuvu, Zviedriju, Igauniju un Čehiju. Eksports 2020. gada deviņos mēnešos salīdzinājumā ar 2019. gada attiecīgo periodu ir samazinājies: mājputnu gaļai – par 35 %, dzīviem mājputniem – par 44 %, mājputnu olām – par 46 %. Piedevām, reaģējot uz Covid-19 draudiem, vairāki banku un nebanku finansētāji ir atturējušies izsniegt jaunu finansējumu vai arī pieprasījuši atmaksāt jau izsniegtos kredītus. Eksporta iespēju samazināšanās reizē ar cenu samazināšanos un izejvielu sadārdzināšanos atstāj negatīvu ietekmi uz Latvijas mājputnu nozari, samazinot nozares uzņēmumu ieņēmumus un apdraudot to maksātspēju. Viens no lielākajiem mājputnu nozares uzņēmumiem Latvijā norāda uz vairāk nekā 1,5 milj. *euro* lieliem zaudējumiem.

Atbalsta mērķis mājputnu nozarē – sniegt atbalstu mājputnu audzētājiem, kuri ražo olas, mājputnu gaļu, olu vai mājputnu gaļas produktus un kurus negatīvi ietekmējusi Covid-19 izplatība, lai nodrošinātu mājputnu nozares dzīvotspējas saglabāšanu. Atbalsts situācijas stabilizēšanai mājputnu nozarē ir īpaši svarīgs, lai nodrošinātu mājputnu nozares un darbavietu saglabāšanu.

Nepieciešamais finansējums – 11 000 000 *euro*. Finansējuma apmērs noteikts, ņemot vērā, ka 2021. gadā mājputnu nozares izlaide varētu samazināties par 10 % salīdzinājumā ar 2019. gada izlaidi 111 milj. *euro*.

Atbalsta saņēmēji – mājputnu audzētāji, kuru ieņēmumi no mājputnu produktu pārdošanas bija vismaz par 5 % zemāki salīdzinājumā ar vidējiem ieņēmumiem iepriekšējos gados

1.3. Lauksaimniecības nozarē kopumā joprojām ir jūtamas Covid-19 pandēmijas ietekmes sekas. Primārajiem ražotājiem un pārtikas produktu ražojošiem uzņēmumiem ir grūtības ražošanas procesu nodrošināt ar apgrozāmiem līdzekļiem. Covid-19 ietekmē ir samazinājušās lauksaimniecības primārās produkcijas – dzīvu dzīvnieku, gaļas un olas – iepirkuma cenas, kā tas norādīts šā informatīvā ziņojuma cūkkopības un mājputnu nozares esošās situācijas raksturojumā. Piena nozarē svaigpiena iepirkuma cenas Latvijā 2020. gada decembrī bija 295,3 *euro*/t, bet 2019. gada decembrī svaigpiena iepirkuma cena sasniedza 301,1 *euro*/t. Salīdzinājumam vidējā svaigpiena iepirkuma cena Eiropas Savienībā 2020. gada decembrī bija 353,4 *euro*/t, bet 2019. gada decembrī – 354,1 *euro*/t, kas attiecīgi ir par 16,4 % un 15 % augstāka nekā Latvijā. Tik liela iepirkuma cenu starpība negatīvi ietekmē Latvijas uzņēmumu konkurētspēju Eiropas Savienības kopējā tirgū. Lai stiprinātu savu tirgus varu, saimniecības un uzņēmumi meklē kreditēšanas iespējas, lai investētu savā ražošanā jaunas tehnoloģijas.

Atbalsts kredītprocentu daļējai dzēšanai ir būtisks, lai uzlabotu lauksaimniecības produktu ražotāju, atbilstīgo lauksaimniecības un mežsaimniecības kooperatīvo sabiedrību, lauksaimniecības produktu pārstrādes uzņēmumu un zvejniecības un zvejas produktu apstrādē iesaistīto iespēju noteiktos termiņos pildīt kredītsaistības, īstenojot Latvijas Lauku attīstības programmā 2014.–2020. gadam uzsāktos investīciju projektus. Covid-19 pandēmijas laikā un pēc tās ir ļoti svarīga tautsaimniecības atveseļošana, kas iespējama ar apgrozāmo līdzekļu pietiekamību un investīcijām ražošanas procesos. Ir nepieciešams nodrošināt ilgtermiņa investīcijas ar daļēji subsidētām aizdevuma likmēm, mazinot finansiālo slogu uzņēmumiem, – tas Covid-19 krīzes apstākļos ir būtiski ražošanas nepārtrauktības nodrošināšanai. Atbalsts kredītprocentu daļējai dzēšanai vajadzīgs ekonomikas izaugsmes stiprināšanai, lauku saimniecību, kooperatīvo sabiedrību un pārtikas ražotāju konkurētspējas veicināšanai, saglabājot nodarbinātību lauku teritorijās. Arī uzņēmumu likviditātes un naudas plūsmas saglabāšanai ir nepieciešams finansējums kredītprocentu daļējai dzēšanai.

Atbalstam kredītprocentu daļējai dzēšanai Lauku atbalsta dienestā 2020. gadā bija pieteikušies 1763 atbalsta pretendenti, piesakot kopējo summu 12,22 milj. *euro* apmērā. Pieņemam, ka arī 2021.gadā varētu būt apmēram 1770 pretendenti, kam atbalsta apmērs nepārsniegtu aizdevuma gada procentu likmi 4 % apmērā un kopējā atbalsta summa nepārsniegtu 12 milj. *euro*.

1.4. Ņemot vērā pandēmijas ietekmi uz lauksaimniecības nozari, 2020. gada trešajā ceturksnī strauji palielinājās valsts garantiju izsniegšanas nepieciešamība lauksaimniecības, zivsaimniecības un lauku attīstības garantiju programmās, jo, īstenojot investīciju projektus, lauksaimniekiem arvien vairāk rodas grūtības saņemt aizdevumus, tāpēc ka kredītiestādes Covid-19 esošās situācijas ietekmē vairāk sākušas izrādīt interesi par garantiju nepieciešamību lauksaimniecības produktu ražotāju, atbilstīgo lauksaimniecības un mežsaimniecības kooperatīvo sabiedrību, lauksaimniecības produktu pārstrādes uzņēmumu un zvejniecības un zvejas produktu apstrādē iesaistīto uzņēmumu izsniedzamajiem aizdevumiem. 2020. gadā kredītiestādēs ir būtiski palielinājies pieprasījumus pēc AS “Attīstības finanšu institūcijas Altum” nodrošinājuma garantijām lauksaimniecības, zivsaimniecības un lauku attīstības jomā, kuras pārsvarā tiek izmantotas Latvijas Lauku attīstības programmas 2014.–2020. gada investīciju projektu īstenošanas finansēšanai. Paredzams, ka tās būs nepieciešamas arī Latvijas Lauku attīstības programmas pārejas perioda 2021.–2022. gada investīciju projektu finansēšanai. Pieprasījuma palielināšanos veicina Covid-19 negatīvās ietekmes apstākļi, jo komercbankas pašlaik piesardzīgāk finansē investīciju projektu īstenošanu. Pēc AS “Attīstības finanšu institūcijas Altum” informācijas, līdz 2020. gada 30. novembrim lauksaimniecības, zivsaimniecības un lauku attīstības garantiju programmā bija spēkā 91 garantija par 15,3 milj. *euro*,un būtiski, ka tieši 2020. gadā garantiju apmērs palielinājās par 7,2 milj.*euro* jeb47 %, tāpēc ir svarīgi nodrošināt šīs programmas nepārtrauktību, palielinot finanšu resursu piesaistes iespējas saimnieciskās darbības veicējiem, lai lauksaimniecībā un pārtikas ražošanā iesaistītiem uzņēmumiem nodrošinātu garantiju pieejamību Covid-19 esošās pandēmijas seku mazināšanai un nodrošinātu ekonomisko stabilitāti un attīstību.

Par faktisko papildu finansējuma nepieciešamību.

Pašlaik lauksaimniecības, zivsaimniecības un lauku attīstības garantiju programmas finansēšanai ir pieejams vien 0.725 milj. *euro*, kas, ievērojot programmas īstenošanas pieredzi, pietiks tikai līdz šī gada maijam. Pieprasījuma palielināšanos pēc AS “Attīstības finanšu institūcijas Altum” garantijām veicina Covid-19 negatīvās ietekme, kuras dēļ komercbankas piesardzīgāk finansē investīciju projektus. Programmas nepietiekamā finansējuma dēļ pastāv risks slēgt programmu vai arī apturēt tās darbību līdz Latvijas Lauku attīstības programmas 2014.–2020.gada pārejas perioda uzsākšanai, visticamāk, līdz 2021. gada IV ceturksnim. Lai nerastos situācija, kad garantijas lauksaimniecības, zivsaimniecības un lauku attīstības jomā nav pieejamas, ir svarīgi novirzīt 7 milj. *euro* garantiju programmas īstenošanai.

Plānotie līdzekļi tiks ieguldīti lauksaimniecības, zivsaimniecības un lauku attīstības garantiju programmas īstenošanā, Zemkopības ministrijai virzot priekšlikumu Ministru kabinetā izdarīt grozījumus Ministru kabineta 2019. gada 8. janvāra noteikumos Nr. 9 “Lauksaimniecības, zivsaimniecības un lauku attīstības garantiju programmas noteikumi”. Saskaņā ar Attīstības finanšu institūcijas likuma 12. panta trešo daļu pirms finanšu līdzekļu ieguldīšanas programmā ir jāsagatavo programmas novērtējums, izvērtējot tās ietekmi, riska faktorus un sagaidāmos zaudējumus, finansiālos rezultātus un programmas īstenošanas izmaksas. Pamatojoties uz programmas novērtējumu, tiks lemts par nepieciešamību daļu programmas īstenošanai paredzēto līdzekļu novirzīt AS “Attīstības finanšu institūcija Altum” rezerves kapitāla palielināšanai kredītriska seguma nodrošināšanai.

Covid-19 pandēmija un tās izplatības mazināšanai noteiktie ierobežojumi būtiski ietekmē ekonomisko aktivitāti arī lauksaimniecības, zivsaimniecības un mežsaimniecības nozarēs, kā arī pārtikas ražošanā. Finanšu pieejamība, ko veicina gan atbalsts kredītprocentu daļējai dzēšanai, gan atbalsts garantiju nodrošināšanai, ir nozīmīgs faktors lauksaimniecības, zivsaimniecības, mežsaimniecības nozaru un pārtikas ražošanas nozares attīstībai. Reaģējot uz ekonomiskās situācijas kraso pasliktināšanos saistībā ar Covid-19 krīzi, ir jānodrošina finanšu atbalsta instrumentu pieejamība. Joprojām ir novērojams, ka maziem un vidējiem uzņēmumiem ir grūtības saņemt finansējumu bankās. Turklāt pašlaik arī bankas, vērtējot savu klientu maksātspēju un izsniedzot aizdevumus ir kļuvušas piesardzīgākas. Saglabājoties piesardzīgam kreditēšanas piedāvājumam un pieprasījumam, var tikt ietekmēta ekonomikas izaugsmes atjaunošanās.

2019. gada nogalē EK nāca klajā ar Eiropas Zaļo kursu – ceļvedi, kā padarīt ES ekonomiku ilgtspējīgu, klimata un vides problēmas izmantojot iespēju radīšanā visās politikas jomās un padarot pārkārtošanos taisnīgāku un iekļaujošu visiem. Eiropas Zaļais kurss aptver visas ekonomikas nozares, arī lauksaimniecību. Lai sasniegtu Eiropas Zaļā kursa mērķus, būs vajadzīgas ievērojamas investīcijas.

1.5. Latvijā lauksaimniecības, pārtikas ražošanas un aprites, kā arī mežsaimniecības nozare ir ļoti sadrumstalota un mazo saimniecību īpatsvars ir viens no lielākajiem Eiropas Savienībā, turklāt ar ļoti nozīmīgu ietekmi uz sociālekonomisko situāciju laukos, īpaši no attīstības centriem attālās teritorijās. Kopējais Latvijā reģistrēto saimniecību skaits pēdējos gados ir ap 70 tūkst. No tām 7,3 % jeb 5,1 tūkst. saimniecību ir atbilstīgo kooperatīvo sabiedrību biedri. Apvienojoties kooperatīvos, lauksaimniekiem ir iespējas kopīgi virzīt produkciju tirgū, tā iegūstot labākus saražotās produkcijas pārdošanas nosacījumus un cenu. Taču, pastiprinoties Covid-19 ietekmei, mazās un vidējās kooperatīvās sabiedrības izjūt ekonomiskas grūtības un nenoteiktību, kas saistītas ar pandēmijas izraisītajām tirgus un cenu svārstībām pasaules un vietējos tirgos. Lai noturētu mazo un vidējo kooperatīvo sabiedrību pozīcijas pirmspandēmijas līmenī, ir jāstiprina to administratīvā un ekonomiskā kapacitāte, tā veicinot dažādu sadarbības formu tirgus varu, stabilitāti un attīstību, – tā ir arī viena no Eiropas Savienības Kopējās lauksaimniecības politikas prioritātēm.

Covid-19 pandēmijas straujā izplatība ietekmējusi arī lauksaimniecības produkcijas un pārtikas piegādes ķēdes, un Covid-19 pandēmijas izplatības ierobežojumi skāruši preču tirdzniecību. Papildus tam *Horeca* sektora darbība ir gandrīz pilnībā pārtraukta, jo atļauts ir vienīgi pagatavot maltītes līdznešanai. Tieši lauksaimniecības produkcijas ražotāju, mežsaimnieku un mājražotāju kooperācija ir ļoti nozīmīga, lai nodrošinātu lauksaimniecības produkcijas ražotāju, mežsaimnieku un mājražotāju konkurētspēju un pozīciju nostiprināšanu tirgū Covid-19 pandēmijas apstākļos. Latvijas situācijā, kad ir ļoti liels skaits mazu saimniecību, kooperējoties būtiski ir iespējams samazināt tirgus riska faktorus un darījumu izmaksas. Kooperācija arī nodrošina kooperatīvu biedru – ražotāju – pieeju tirgiem un papildu resursiem. Patlaban kooperācijas izaicinājums ir pielāgošanās jaunajai ekonomiskajai videi, uz tirgu orientētiem apstākļiem, tādēļ, tikai apvienojoties un kļūstot ietekmīgākiem, aptverot jaunas tirdzniecības iespējas un nostiprinot tirgus varu, ir iespējams kļūt konkurētspējīgākiem arī Covid-19 pandēmijas apstākļos.

Lai mazinātu Covid-19 pandēmijas radītās sekas un veicinātu nozares atveseļošanos, īpaši stiprinot kooperāciju, ir paredzēts vienreizējs atbalsts līdz 20 000 *euro* apmērā provizoriski 34 atbilstīgajām kooperatīvajām saimniecībām lauksaimniecības un mežsaimniecības nozarē. Atbalstu plānots piešķirt, pamatojoties uz atbilstīgas kooperatīvās sabiedrības izstrādātu un Latvijas Lauksaimniecības kooperatīvu asociācijas apstiprināta darījumdarbības plānu pieciem gadiem un vienlaikus tām nosakot ar atbalsta palīdzību sasniedzamos rezultatīvos rādītājus.

Lai rastu risinājumu pieprasījumam pēc lauksaimniecības un pārtikas produktiem, nodrošinot pastāvīgu piekļuvi drošai, kvalitatīvai un daudzveidīgai pārtikai, būtiski ir stiprināt īsās piegādes ķēdes un savstarpējo sadarbību starp mazajiem tirgus dalībniekiem, to īstenošanai attīstot nepieciešamos digitālos risinājumus.

Pandēmijas ierobežojumu laikā sevišķi strauji palielinājās vajadzība pēc pasūtījumiem tiešsaistē un bezkontakta piegādēm. Īpaši svarīga tā ir mazajiem un vidējiem ražotājiem, kas līdz šim produkciju visbiežāk realizēja tiešā tirdzniecībā uz vietas saimniecībā. Taču pēc apjoma prioritāri preču realizācijas kanāli šiem ražotājiem bija tirgi un tirdziņi, ko ļoti ietekmēja Covid-19 pandēmijas apstākļos noteiktie ierobežojumi. Pieejama, kvalitatīva, droša un ērta preču tiešās tirdzniecības sistēma internetā palīdzētu vietējiem ražotājiem ne tikai veiksmīgi pārdot preces tiešsaistē, bet arī stiprinātu uzņēmuma pozīcijas tirgū, veicinātu tā atpazīstamību, dotu iespēju iedzīvotājiem Latvijas reģionos atrast sev tuvākos pārtikas ražotājus un sekmētu iespēju iestādēm ērtāk organizēt zaļos pārtikas iepirkumus.

LLKC 2020. gada septembrī veiktajā “Novada Garša” kataloga uzņēmēju aptaujā noskaidrots, ka gandrīz 90% ražotāju ir ieinteresēti reģistrēties [www.novadagarsa.lv](http://www.novadagarsa.lv) virtuālā darījumu platformā, lai ar tās starpniecību sasniegtu gan privātus, gan biznesa (tos, kas vēlētos iepirkt produktus lielākā apjomā, piemēram, restorānus, kafejnīcas, veikaliņus, pašvaldības) klientus.

1. **Piedāvātais risinājums**

Ņemot vērā Covid-19 pandēmijas ietekmi uz lauksaimniecības sektoru, ir sagatavoti šādi priekšlikumi **krīzes seku mazināšanai, ekonomikas atveseļošanai un likviditātes stiprināšanai lauksaimniecībā:**

1. sniegt tiešu finansiālu atbalstu **cūkkopības nozares ražotājiem**, veicinot saimniecību dzīvotspējas stiprināšanu, mazinot Covid-19 ietekmes radītās finanšu grūtības saimniecībām un nodrošinot cūkkopības nozares saglabāšanu ar kopējo finansējumu, kas nepārsniedz **14 500 000 *euro***;
2. piešķirt finansējumu, kas nepārsniedz **11 000 000 *euro***, **mājputnu nozares ražotājiem**, kurus negatīvi ietekmējusi Covid-19 izplatība, un mājputnu audzēšanas saimniecībām ieņēmumu samazinājuma kompensēšanai;
3. piešķirt finansējumu, kas nepārsniedz **12 000 000 *euro***, **kredītprocentu daļējai dzēšanai**, tā nodrošinot ražošanas nepārtrauktību un uzņēmumu likviditātes saglabāšanu, veicinot lauksaimniecības primārās produkcijas ražotāju, pārtikas produkcijas ražotāju, kā arī lauksaimniecības un mežsaimniecības kooperatīvo sabiedrību saimnieciskās darbības attīstību un piesaistot finanšu līdzekļus pietiekamā apmērā tādu investīciju nodrošināšanai kā zemes, apgrozāmo līdzekļu un dzīvnieku iegāde;
4. piešķirt finansējumu, kas nepārsniedz **7 000 000 *euro***, lauksaimniecības, zivsaimniecības un lauku attīstības **garantiju programmas īstenošanai,** ar AS “Attīstības finanšu institūcija Altum” starpniecību nodrošinot investīciju aizdevumu, apgrozāmo līdzekļu aizdevumu, finanšu līzinga un faktoringa, konkursu un avansa maksājumu garantijas, kā arī dodot iespēju nozares uzņēmumiem finanšu līdzekļus aizņemties kredītiestādēs;
5. piešķirt finansējumu, kas nepārsniedz **1 000 000 *euro,*** atbalstam **sadarbības formu attīstībai un konkurētspējas stiprināšanai**, veicinot mazo un vidējo kooperatīvo sabiedrību administratīvo kapacitāti un atbalstot īso piegādes ķēžu digitālās platformas pieejamību plašam Latvijas sabiedrības lokam.
6. **Turpmākā rīcība**

Kopējais nepieciešamais finansējums atbalsta pasākumu īstenošanai ir **45 500 000 *euro***. Šo finansējumu Zemkopības ministrija plāno iegūt no valsts budžeta programmas 02.00.00 “Līdzekļi neparedzētiem gadījumiem””, un to plānots izmaksāt līdz 2021. gada 31. decembrim.

Atbalsta programmu uzsākšanai:

1. jāizstrādā tiesiskais regulējums, pamatojoties uz Lauksaimniecības un lauku attīstības likuma 5. panta ceturto un septīto daļu, **atbalstam cūkkopības nozarei**;
2. jāizstrādā tiesiskais regulējums, pamatojoties uz Lauksaimniecības un lauku attīstības likuma 5. panta ceturto un septīto daļu, **atbalstam mājputnu nozares ražotājiem;**
3. jāizdara grozījumi Ministru kabineta 2015. gada 3. februāra noteikumos Nr. 59 “Valsts un Eiropas Savienības atbalsta piešķiršanas kārtība investīciju veicināšanai lauksaimniecībā” **atbalstam kredītprocentu dzēšanai;**
4. jāizdara grozījumi Ministru kabineta 2019. gada 8. janvāra noteikumos Nr. 9 “Lauksaimniecības, zivsaimniecības un lauku attīstības garantiju programmas noteikumi” par **garantiju programmu;**
5. jāizdara grozījumi Ministru kabineta 2015. gada 3. februāra noteikumos Nr. 60 “Kārtība, kādā piešķir valsts un Eiropas Savienības atbalstu pasākumam “Ražotāju grupu un organizāciju izveide”” un Ministru kabineta 2015. gada 3. februāra noteikumos Nr. 59 “Valsts un Eiropas Savienības atbalsta piešķiršanas kārtība investīciju veicināšanai lauksaimniecībā” **sadarbības formu attīstībai un konkurētspējas stiprināšanai.**

Zemkopības ministrs K. Gerhards